  Майя Бывальцева Ижкарысь Перме вылӥ ӝоглыко выль трасса «2030-тӥ арозь Россысь вылӥ ӝоглыко автомобиль сюресъёсты азинтон стратегия» ужкагазэ пыриз. «Автодор» кун компаниен ӵош сое дасяз кунысь транспортъя министерство. Ар пумозь ужкагазэз Россиысь кивалтэтын соглаштыны кулэ. 1-тӥ гудырикошконэ со сярысь гожтэ «Коммерсант» газет. Ужкагазъя выль трассаос бадӟым промышленной центръёсты тужгес вакчи сюрестӥ герӟаны кулэ. Со дыре ик, выль сюрес кар вӧзтӥ ортчоз. Программа улсын 20 сюрс иськем пала трассаос пуктыны чакламын. Соос кык категориен луозы: 1А (1 часкын 130 иськемозь ӝоглыкен ветлыны) но 1Б (1 часкын 110 иськемозь ӝоглыкен ветлыны). Йылпумъян списоке шедизы каръёс, но выль федерал трассаос, кудъёсыз выль сюресъёсын герӟамын луыны кулэ: М11, ЦКАД, Москва-Казань М7 трассалэн дублёрез, ЦКАД-лэн кыкетӥ люкетэз (бадӟым бетон кульчолэн дублёрез), Екатеринбург-Великие Луки, Казань-Екатеринбург, Сочи-Новороссийск, Челябинск-Екатеринбург но Ижевск-Пермь трассаос. Со сяна, стратегие пыртэмын 2030-тӥ ар бере кылдыны быгатӥсь объектъёс но: Красноярск-Владивосток, Пермь-Томск трассаос, Чита котыр сюрес. Ваньзэ сое быдэстыны 7 триллион манет пала кулэ. Экономикалы но мер удыслы пайдалыкез 2040-тӥ арозь 29 но ӝыны триллион манет дунъяське. Тегъёс: Авто Ижкар Пермь сюресъёс  